COM AFECTA LA SITUACIÓ ACTUAL AL PROCEDIMENT DE DESNONAMENT DE L’HABITATGE A ON VISC DE LLOGUER

Atenent a la situació excepcional provocada per la pandèmia del COVID-19, que ha obligat a decretar l’Estat d’alarma i aconsellar el confinament de tota la població que no treballi en els sectors essencials, des del dia 2 d’abril és en vigor el *Reial Decret Llei 11/2020*, de mesures urgents extraordinàries per fer front a l'impacte econòmic i social del COVID-19, **que ha decretat una moratòria en els desnonaments de persones i unitats familiars en situació de vulnerabilitat a causa dels efectes de la pandèmia**.

SOC UN LLOGATER EN SITUACIÓ DE VULNERABILITAT ECONÒMICA I SOCIAL, SENSE ALTERNATIVA HABITACIONAL, AMB UNA DEMANDA DE DESNONAMENT PER MANCA DE PAGAMENT DEL LLOGUER EN CURS, AMB (O SENSE) UNA DATA DE DESNONAMENT. QUÈ HAIG DE FER?

La persona llogatera ha d’acreditar-ho al jutjat, i el Lletrat de l’Administració de Justícia ha de comunicar-ho als Serveis Socials competents i, a partir d’aquest moment, **s’iniciarà la suspensió extraordinària del llançament**.

Si el llançament no estigués assenyalat, per no haver transcorregut el termini de 10 dies per desallotjar l’habitatge, per pagar el que es deu, per comparèixer i formular oposició, o per no haver-se celebrat la vista, **es suspendrà aquest termini o la vista fins que s’adoptin les mesures que estableixin els Serveis Socials, amb un termini màxim de 6 mesos des de l’entrada en vigor del Reial Decret Llei.**

**I SI SÓC UN PROPIETARI QUE ES TROBA EN SITUACIÓ DE VULNERABILITAT. QUÈ HAIG DE FER?**

**En el cas que aquesta suspensió del desnonament afecti a propietaris que acreditin al Jutjat que es troben també en situació de vulnerabilitat social o econòmica** sobrevinguda com a conseqüència de l’expansió del COVID-19, el Lletrat de l’Administració de Justícia ho comunicarà als Serveis Socials perquè es pronunciïn al respecte i proposin les **mesures de protecció social necessàries**.

COM DONO EL MEU CONSENTIMENT AL JUTJAT PERQUÈ DERIVI EL MEU CAS ALS SERVEIS SOCIALS, TANT SI SÓC PROPIETARI COM LLOGATER?

**La sol·licitud de suspensió del llogater** que es trobi en situació de vulnerabilitat habilitarà al Jutjat, quan la notificació de la resolució contingui l’assenyalament d’una data de desnonament, a traslladar-ho als Serveis Socials.

**En relació amb el propietari**, el trasllat als Serveis Socials quedarà habilitat amb la presentació de l’escrit al·legant la situació de vulnerabilitat econòmica.